Κομίλλα

Η Κομίλλα ή Κουμίλλα (βεγγ. কুমিল্লা, αποδιδόμενη στο λατινικό αλφάβητο ως Comilla ή, επισήμως πλέον, ως Cumilla) είναι μεγάλη πόλη του ανατολικού Μπανγκλαντές, πρωτεύουσα ομώνυμου διαμερίσματος. Η πόλη έχει πληθυσμό 1.364.172 κατοίκους σύμφωνα με την απογραφή του 2022, εκ των οποίων οι 600 χιλιάδες περίπου ζουν στα προάστια. Η πόλη είναι κτισμένη στις όχθες του ποταμού Γκόμτι, επάνω στον Τροπικό του Καρκίνου, και υποδιαιρείται ως δήμος σε 27 τομείς (δημοτικά διαμερίσματα). Η Κομίλλα ήταν μία από τις πόλεις που συναπάρτιζαν την αρχαία Βεγγάλη και υπήρξε πρωτεύουσα του Βασιλείου Τρίπουρα. Σήμερα η πόλη έχει 5 πανεπιστήμια.

Ιστορία
Κατά την αρχαιότητα η περιοχή της Κομίλλα βρισκόταν υπό την κυριαρχία των Γαγγαριδών και των Σαματάτα. Τον 9ο αιώνα μ.Χ. περιήλθε στο βασίλειο της Χαρικέλα. Το 1732 κατέστη το κέντρο του υποστηριζόμενου από τη Βεγγάλη ηγεμόνα Τζαγκάτ Μανίκυα.

Το Κίνημα των Αγροτών κατά του βασιλέα της Τρίπουρα το 1764, που δημιουργήθηκε υπό την ηγεσία του Σαμσέρ Γκαζί, είναι σημαντικό ιστορικό γεγονός για την Κομίλλα. Το βασίλειο έτσι εξασθένησε και το επόμενο έτος (1765) περιήλθε υπό τον έλεγχο της βρετανικής Εταιρείας Ανατολικών Ινδιών.

Στις 21 Νοεμβρίου 1921 ο σήμερα θεωρούμενος εθνικός ποιητής του Μπανγκλαντές Κάτζι Νότζρουλ Ισλάμ συνέθεσε πατριωτικά άσματα και επεχείρησε να ξεσηκώσει τον πληθυσμό της πόλεως σε διαμαρτυρία κατά της επισκέψεως στις Ινδίες του τότε Πρίγκιπα της Ουαλίας Εδουάρδου. Ο μεγάλος ποιητής Ραμπιντρανάθ Ταγκόρ και ο Μαχάτμα Γκάντι είχαν επισκεφθεί την Κομίλλα εκείνη την εποχή. Το 1931 περίπου 4 χιλιάδες αγρότες στο κοντινό χωριό Μοχίνι εξεγέρθηκαν με αφορμή έναν φόρο γεωργικών εσόδων. Οι στρατιώτες των Βρετανών πυροβόλησαν αδιακρίτως το πλήθος, σκοτώνοντας τέσσερα άτομα. Την ίδια δεκαετία ιδρύθηκε στην πόλη το Κρατικό Κολέγιο Βικτωρίας της Κομίλλα, στη μνήμη της Βασίλισσας Βικτωρίας.

Το Στρατόπεδο της Κομίλλα αποτελεί από εκείνη την εποχή μέχρι σήμερα σημαντική στρατιωτική βάση, όντας το παλαιότερο σε όλη την Ανατολική Βεγγάλη. Χρησιμοποιήθηκε πολύ από τους Βρετανούς κατά τον Β΄ Παγκόσμιο Πόλεμο και ήταν το αρχηγείο της 14ης Στρατιάς. Υπάρχει ένα στρατιωτικό νεκροταφείο δίπλα, το Κοιμητήριο του Μαϊναμάτιλ, που ιδρύθηκε μετά τον Β΄ Παγκόσμιο Πόλεμο στη μνήμη των στρατιωτών των Συμμάχων που σκοτώθηκαν στους Παγκόσμιους Πολέμους. Εκτός από τέτοιους, υπάρχουν και μερικοί Ιάπωνες στρατιώτες θαμμένοι εκεί από τον Β΄ Παγκόσμιο Πόλεμο.

Στον πόλεμο για την Ανεξαρτησία του Μπανγκλαντές το 1971, μονάδες της νέας, 39ης Μεραρχίας του Πακιστανικού Στρατού αναπτύχθηκαν στην περιοχή υπερασπιζόμενες τα εδάφη των Διαμερισμάτων της Κομίλλα και της Νοαχαλί.Salik, Siddiq: Witness to Surrender, σελ. 126 Ο στρατός του Πακιστάν στο Μπανγκλαντές, 93.000 άνδρες, παραδόθηκε άνευ όρων στις δυνάμεις της Ενωμένης Συμμαχίας στις 16 Δεκεμβρίου 1971.

 Γεωγραφία και κλίμα 
Η Κομίλλα συνορεύει με τις ουπαζίλες («υποδιαμερίσματα») Μπουριτσάνγκ και Τρίπουρα στα βόρεια, Λάκσαμ και Τσαουνταγκράμ στα νότια, και Μπαρούρα στα δυτικά. Δύο ποταμοί διαρρέουν την πόλη: ο Μικρός Γκόμοτι (ή Γκούμτι) και ο Μικρός Φένι ή Μουχούρι, ο οποίος χύνεται στον Φένι λίγο πριν την εκβολή του τελευταίου. Ο Τροπικός του Καρκίνου της γήινης σφαίρας διέρχεται από την κεντρική περιοχή της Κομίλλα, λίγο νότια από το κέντρο, όπου η Γέφυρα Τομσόμ.

Το κλίμα είναι πολύ θερμό το καλοκαίρι και ψυχρότερο από όσο θα αναμενόταν τον χειμώνα, με μέση ετήσια βροχόπτωση 2.097 χιλιοστόμετρα, σχεδόν πενταπλάσια από εκείνη της Αθήνας.

Αξιοθέατα
Η Κομίλλα διαθέτει αρκετά τουριστικά αξιοθέατα. Διάφορα αρχαία τέχνεργα και ερείπια έχουν ανακαλυφθεί στο Διαμέρισμα της Κομίλλα, ιδίως από τον 7ο και τον 8ο αιώνα, πολλά από τα οποία φυλάσσονται στο Μουσείο Μαϊναμάτι. Το στρατιωτικό νεκροταφείο του Β΄ Παγκόσμιου Πολέμου στην Κομίλλα προστατεύεται και συντηρείται από την Επιτροπή Τάφων Πολέμου της Κοινοπολιτείας, και δέχεται πολλούς Βρετανούς και Αμερικανούς επισκέπτες.

Παραπομπές

Κομιλλα